אסי עזר

אסי עזר (נולד ב-10 ביוני 1979) הוא מנחה טלוויזיה, שדרן רדיו, שחקן ותסריטאי ישראלי.

 ראשית חייו 
עזר נולד בחולון לאם ממוצא בוכרי ולאב ממוצא תימני. למד בתיכון אילון בעיר במגמת קולנוע. שירת בצה"ל בבסיס הדרכה של המשטרה הצבאית.
אסי עזר בתקופת שירותו הצבאי בחיל המשטרה הצבאית, 1999|250px|ממוזער
ממוזער|עזר (השלישי מימין) בתור סמ"ר, חייל מצטיין במשטרה צבאית בשנת 1999

 קריירה 
בשנת 2001, עזר החל להתפרסם מהכתיבת שירים וסיפורים שלו באתר "במה חדשה" ובראשית דרכו בתקשורת, הנחה בתוכנית האינטרנט "KIK", אם כי, שידורה הסתיים בתום חצי שנה בלבד.

בשנת 2004, הגיעה פריצתו בקריירה עם השתתפותו בתחרות בחירת מנחה שותף בתוכנית הנוער היומית "אקזיט", ובאפריל נבחר על ידי צופי התוכנית להצטרף אל המנחים לאחר פרישתו של מיכאל הנגבי. עזר הנחה את התוכנית במשך 3 שנים. בסיומה של העונה השלישית, פרש מהתוכנית יחד עם שירי מימון ומלי לוי.

בשנת 2006 השתתף בתוכנית המציאות "The Show" בערוץ 10, אשר נכשלה והורדה לאחר שתי תוכניות. באותה שנה החל לשמש ככתב שטח בתוכנית הערב בכבלים "ערב טוב עם גיא פינס" והגיש במקביל את התוכנית "האלופה חדר הלבשה" (עונה שנייה), אשר ליוותה את הטלנובלה "האלופה". בהמשך הגיש את תוכנית הסאטירה "מלכוד 24" בערוץ 24. לאחר שבערוץ הוחלט להוריד את התוכנית, היא עברה באביב 2008 לערוץ ביפ בשינויים קלים. בביפ התוכנית נקראה "דבר עם הסוכן שלי" והיא שודרה בערוץ במשך עונה אחת (18 תוכניות), אך הוחלט להורידה בעקבות נתוני צפייה נמוכים.

בהמשך חתם עזר על חוזה טאלנט בזכיינית "שידורי קשת", והנחה מספר שידורים.
ממוזער|עזר מנחה את העונה הראשונה של הריאליטי "האח הגדול", 2008
ממוזער|עזר לצד טל בהנחיית הגמר של האח הגדול, 2008
בדצמבר 2008, החל להנחות לצד ארז טל את תוכנית הריאליטי "האח הגדול". ההנחיה שלו לצד טל הביאה לו הצלחה בקריירה והכרה גדולה מהקהל הישראלי. הוא הנחה את התוכנית במשך 7 שנים ו-9 עונות. ב-2015 פרש עזר מהתוכנית לטובת הנחיית "הכוכב הבא" ששודרה בסמיכות.

בחודש יוני 2009 שב לערוץ 24 והנחה את התוכנית "מה ש'תה שומע" (אשר שבה לעונה נוספת במאי 2013).

באוגוסט 2010 החל להגיש את תוכנית התרבות הלילית "בואו נדבר על זה" בערוץ 2. בסתיו 2011 החל להנחות את תוכנית השידוכים הדוקומנטרית "שלוש" בערוץ 2.

החל משנת 2011, עזר הוא הפרזנטור של קניון דן דיזיין סנטר. בהמשך צירף אליו את ידידתו רותם סלע לקמפיין.

מתחילת ספטמבר 2013 מנחה עזר את התוכנית "הכוכב הבא לאירוויזיון" לצד אסתי גינזבורג בעונה הראשונה, ולצד רותם סלע החל מהעונה השנייה ב-2014. נכון ל-2026, עזר מנחה יחד עם סלע עד היום את התוכנית במשך 12 שנים.

החל מיוני 2017 מנחים השניים יחד גם את ריאליטי הריקודים של קשת, "רק רוצים לרקוד". מיולי 2018 הם מנחים יחדיו גם את התוכנית "נינג'ה ישראל" בקשת 12, כאשר נוספים אליהם ניב רסקין ורותם ישראל כשדרנים.
ממוזער|300px|אסי עזר, ראשון משמאל, בעת הנחיית אירוויזיון 2019

עזר הנחה עם לוסי איוב, בר רפאלי וארז טל את אירוויזיון 2019.

באפריל 2020 הוא ורותם סלע הנחו יחדיו גם את הגרסה המחודשת של השעשועון "לא נפסיק לשיר" לרגל מגפת הקורונה.

במאי 2020 השתתף בפרק של סדרת רשת של כאן דיגיטל בשם "המהפכה הגאה שלי", המבוסס על ראיון שהעניק לגל אוחובסקי עבור סדרת הדוקו של כאן 11 "המהפכה הגאה" אותה כתבו וביימו אוחובסקי ולירן עצמור.

בינואר 2022 פורסם בוואלה כי השחקן יהודה נהרי טוען כי עזר הטריד אותו מינית לפני עשור, כשבחן אפשרות ללהקו לסדרת הטלוויזיה "להיות איתה". טענותיו של נהרי הוכחשו על ידי עזר, ותלונתו במשטרה נסגרה ללא חקירה.

בסוף שנת 2022 וגם בתחילת 2023, הנחה מספר פרקים של העונה השלישית של תוכנית הריאליטי "הזמר במסכה" יחד עם רותם סלע. השניים החליפו את עידו רוזנבלום לתקופה קצרה.

בקיץ 2023, עזר הנחה יחד עם לוסי איוב את העונה השנייה של תוכנית הריאליטי-ריקודים "רוקדים עם כוכבים".

החל מינואר 2025 עזר מגיש את הפודקאסט "אסי ויעל" יחד עם יעל פוליאקוב.

קריירת יצירה
עזר כתב ויצר את הסדרה "להיות איתה", בכיכובם של אביב אלוש ורותם סלע. הסדרה שודרה לראשונה בנובמבר 2013 בשידורי "קשת". הסדרה מבוססת על חיי הנעורים של עזר בעיר חולון. בהקרנת הבכורה אמר "גדלתי בחולון לאבא אופה ואמא שיש לה מינימרקט. מי חלם בכלל שאני אעמוד פה עם סדרה שכתבתי, זה מטורף בעיני. נראה שאם אתה מאמין מספיק ורוצה מספיק זה קורה".
בעקבות הצלחת הסדרה באוקטובר 2015 נמכרה לארצות שונות ביניהן הולנד ורוסיה שכל אחת מהן העלתה גרסה מקומית לסדרה. בינואר 2014, "קשת" אישרה הפקת עונה שנייה לסדרה, ששידורה החל בחודש מאי 2017.

עזר יצר וכתב את סדרת הנוער "מתוקים" בה הוא משחק בתפקיד משנה בתור ארז כרמי, עובד סוציאלי מלשכת הרווחה. במקור, בכורת העונה הראשונה של הסדרה הייתה אמורה להיות משודרת באוקטובר 2023, אך עקב פרוץ מלחמת חרבות ברזל, הבכורה נדחתה ל-29 בינואר 2024.

ברדיו
החל מסוף שנת 2013 מגיש אסי עזר את תוכנית הבוקר של רדיו תל אביב, לצד דפנה לוסטיג והחל מ-2015 לצד רותם סלע. במהלך השידורים הוגשו נגדו תביעות, הדוגמנית נטלי דדון הגישה נגדו תביעה בטענה כי פגע בשמה הטוב, הרשות השנייה לטלוויזיה ולרדיו פתחה בהליכים נגד תחנת הרדיו, לאחר שעזר השמיע הקלטות של גניחות, משכנתו שקיימה יחסי מין.

פעילות בקהילה הלהט"בית
באפריל 2005 יצא מהארון כהומוסקסואל בריאיון למגזין "ידיעות אחרונות". מאז, הפך לפעיל מרכזי למען שוויון זכויות לקהילה הלהט"בית בישראל. באוקטובר 2009 הכתיר המגזין האמריקאי "אאוט", מגזין התרבות לקהילה ההומו-לסבית הנחשב והנפוץ בעולם, את אסי עזר כאחד ממאה הלהט"בים המשפיעים ביותר בעולם לשנת 2009 בשל העובדה כי תרומתו מכרעת כהומו מוצהר המגיש תוכנית מרכזית בפריים טיים של ערוץ שידור מרכזי בישראל.

בשנת 2010 הגיש בערוץ 2 את הסרט הדוקומנטרי הקצר "אמא, אבא, יש לי משהו לספר לכם", המספר את סיפורו האישי ביציאה מהארון.

ב-2011 החל עזר במסע הסברה לקידום הקהילה ההומו-לסבית הישראלית בארצות הברית מטעם ארגון "הלל" העולמי. במסע מעביר עזר הרצאות על סרטו "אמא, אבא, יש לי משהו לספר לכם" ועל הקהילה הלהט"בית בישראל בקמפוסים שונים ברחבי ארצות הברית.

בפברואר 2019 הודיע שיתרום את שכרו מאירוויזיון 2019, אותו הנחה, לאיגי - ארגון נוער גאה.

ב-25 ביוני 2020 נבחר כדמות להט"בית משפיעה בטקס פרסי הנוער הגאה "איגי LOVE", בו זכה גם בתואר "המנחה האהוב" יחד עם רותם סלע.

 חיים אישיים 
ביוני 2016 נישא עזר בברצלונה לאדריכל הספרדי אלברט אסקולה-בנט. באוקטובר אותה שנה שודר סרט תיעודי שיצר עזר בשם "הוא גם האלוהים שלי", המספר את סיפור נישואיו עם בן זוגו ומביא את רגשותיו הדתיים בהקשר זה.

באוקטובר 2021 פרסם עזר בחשבון האינסטגרם שלו כי הוא ואלברט בתהליכי פונדקאות. במרץ 2022 נולדה בתם. באפריל 2024 נולד בנם. הם מתגוררים בתל אביב-יפו.

 קישורים חיצוניים 






 "אמא, אבא, יש לי משהו לספר לכם" — סרטו של אסי עזר, 2010 לצפייה ישירה באתר mako 







הערות שוליים

קטגוריה:להט"בים יהודים
קטגוריה:מנחי האירוויזיון בישראל
קטגוריה:מנחי טלוויזיה להט"בים ישראלים
קטגוריה:מתחרים בתוכניות רדיו וטלוויזיה ישראליות
קטגוריה:סגל קשת
קטגוריה:פרזנטורים ישראלים
קטגוריה:מנחים ישראלים
קטגוריה:הכוכב הבא
קטגוריה:נינג'ה ישראל
קטגוריה:בוגרי תיכון אילון/חדש (חולון)
קטגוריה:ישראלים שנולדו ב-1979